“Butle!” ha rialo Tshepe. “Kwena o na le maoto a mane. Bohle lelokong la ditshepe ba na le maoto a mane, kahoo o ne a tshwanetse hoba tshepe. Re tshwanelwa ke ho fumana qubu e kgolo ya kgauta.” “Empa lona ha le behele mahe,” ha bina dinonyana. Ditlhapi tsa hlahella ka nokeng mme tsa hasa dinonyana ka metsi. Dinonyana tsa fofela hodimo marung mme tsa fofela kwana le kwana. “Hobaneng le entse jwalo?” ha botsa e nngwe ya dinonyana. “Haeba le fela le le leloko la habo Kwena, le ka be le rata metsi,” ha rialo tlhapi. “Ho feta moo, na o kile wa bona Kwena a fofa?” Ho eso ye kae diphoofolo tsohle tsa morung tsa lwantshana ka botsona di hoeleditse. “Emang, kaofela ha lona! Butleng!” ha rialo Kgudu, empa ho ne ho se motho ya batlang ho mamela. Hanghang, Kgudu a utlwa ntho e mo thetsang lehetleng mme a hetla. Ntho e tshosang e ne e mo shebile. E ne e ena le mahlo a maholo le meno a bohale. E ne e le Kwena! “Ke ne ke nahana hore o shwele,” ha rialo Kgudu, a thothomela ka hara ntlwana ya hae. “Ke ne ke robetse,” ha rialo Kwena ka lentswe le leholo. “Empa lerata lena ke lona le ntsositseng.” Kgudu a honotha a kopa tshwarelo mme a ya nyamela ka hara moru. Kwena a fetohela ho diphoofolo tse ding. “Hei lona!” a omana. Bohle ba emisa ho lwana mme ba kgutsa. Ba sheba Kwena ka mahlo a tshohileng.